Trassvisa hennes Tora

«Trassvisa hennes Tora» er en norsk vise der teksten ble skrevet av Alf Prøysen i 1964. Mest kjent er visa med Egil Monn-Iversens tonesetting fra 1988. Sangen handler om en jente som er alene på fest på lokalet, og når hun endelig treffer den store kjærligheten så er den umulig/forbudt. 

Teksten sto første gang på trykk i Arbeiderbladet den 16. mai 1964, da som et dikt under tittelen «Ekte lykke». Samme året kom boken «12 viser på villstrå» ut, og der dukker teksten opp på nytt, men denne gangen under tittelen «Trassevisa hennes Tora». Senere forsvant e-en fra tittelen, og gikk under tittelen «Trassvisa hennes Tora» eller «Trassvisa (hennes Tora)». 

Egil Monn-Iversen skrev melodien til forestillingen «Nå seile vi på Mjøsa...» som hadde premiere på Det norske teatret i 1989. Det var gjennom denne tonesettingen at visen gikk inn i folks bevissthet.  

Låten ble med Monn-Iversens tonesetting utgitt på platen «Viser for gærne jinter» (en plate utelukkende med melodier av Egil Monn-Iversen) i 1990 med Mari Maurstad på vokal, og Kari Stokke på piano. Etter dette er visa utgitt på en rekke utgivelser, og blitt fremført av blant andre Maj Britt Andersen, Ingrid Olava, Terje Strømdahl, Inger Lise Rypdal, Knut Anders Sørum, Pust, Anders Rogg, Britt Langlie og Nora Brockstedt.

Plateutgivelser med Monn-Iversens melodi (i utvalg) 

 Nora Brockstedt. Utgitt på CD-platen Hilsen Nora (Benoni BLP 18002)
 Mari Maurstad og Kari Stokke. Utgitt på CD-platen Vise for gærne jinter (Benoni – BCD 18001) i 1990
 Maj-Britt Andersen. Utgitt på CD-platen Dørstokken heme (Grappa GRCD 4206) i 2004.
 Pust. Utgitt på CD-platen Kry (Pust Records PRC 002) i 2009
 Knut Anders Sørum. Utgitt på albumet Prøysen (Da Works DACD 561) i 2010
 Fire fyrer og Nora Brockstedt. Utgitt på CD-platen Prøysen goes jazz (Curling Legs CLP CD 124) i 2012
 Maj-Britt Andersen. Utgitt på CD-platen Livet er ei vise (Grappa GRCD 4506) i 2015.

Referanser 

Alf Prøysen-sanger
Sanger fra 1964